Diari Oficial de la Generalitat Valenciana


Sumari del DOGV 2388, del 16-11-1994 (1994/833044)

RESOLUCIÓ de 2 de novembre de 1994, de la Secretaria General de la Conselleria d'Administració Pública, per la qual es disposa la publicació del conveni mare de col.laboració entre la Conselleria d'Administració Pública i la Diputació Provincial de Castelló, en matèria de formació i perfeccionament del personal al servei de les administracions publiques.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2388

Data del DOGV
:   16-11-1994

Secció del DOGV
:   ALTRES DISPOSICIONS

Número del document
:   1994/833044


Data del document
:   02-11-1994

Organisme emissor
:   Conselleria d'Administració Pública

Tipus de document
:   Resolució

RESOLUCIó de 2 de novembre de 1994, de la Secretaria General de la Conselleria d'Administració Pública, per la qual es disposa la publicació del conveni marc de col·laboració entre la Conselleria d'Administració Pública i la Diputació Provincial de Castelló, en matèria de formació i perfeccionament del personal al servei de les administracions públiques. [94/7867]  
Subscrit, després de la tramitació reglamentària, entre la Conselleria d'Administració Pública i la Diputació Provincial de Castelló, el dia 10 d'octubre de 1994, un conveni marc de col·laboració en matèria de formació i perfeccionament del personal al servei de les administracions públiques, i en compliment del que estableix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana el conveni esmentat, que ha quedat inscrit en el Registre de Convenis amb el número 0470/94, i que figura com a annex d'aquesta resolució.  
València, 2 de novembre de 1994.- El secretari general de la Conselleria d'Administració Pública.  
Conveni marc de col·laboració entre la Conselleria d'Administració Pública i la Diputació Provincial de Castelló, en matèria de formació i perfeccionament del personal al servei de les administracions públiques.  
Castelló de la Plana, 10 d'octubre de 1994.  
Reunits  
D'una part, el Sr. Luis Berenguer Fuster, conseller d'Administració Pública de la Generalitat Valenciana, especialment facultat per a la firma per acord del Consell de la Generalitat Valenciana de data 1 de setembre de 1994.  
I, d'altra, el Sr. Francisco Solsona Garbí, president de la Diputació Provincial de Castelló, la representació de la qual ostenta, en virtut de l'article 34, 1, punt b, de la Llei 7/85, de 2 d'abril, de Bases de Règim Local.  
Ambdues parts es reconeixen amb plena capacitat jurídica per a formalitzar aquest conveni i  
Exposen:  
Primer. Que a la Conselleria d'Administració Pública li correspon exercir les competències que té la Generalitat Valenciana en la formació i perfeccionament del personal de l'administració local i de l'administració autonòmica.  
Segon. Que la Conselleria d'Administració Pública i la Diputació Provincial de Castelló són conscients que la col·laboració entre ambdues institucions és de gran importància perquè s'acomplesquen les finalitats d'aquestes, per la qual cosa desitgen realitzar un conveni de col·laboració, a fi d'estretir les seues relacions.  
Tercer. Que per a una millor col·laboració interadministrativa, ambdues parts consideren d'interès recíproc establir un marc, el qual ha de presidir futures actuacions conjuntes, fonamentalment en els camps següents:  
a) Cursos de formació i perfeccionament del personal de les administracions públiques: autonòmica i local.  
b) Organització de seminaris, jornades i, en general, totes aquelles activitats d'investigació i estudis que siguen necessàries per al millor acompliment de les finalitats i objectius d'ambdues institucions.  
D'acord amb tot això, subscriuen aquest conveni de col·laboració interadministrativa, segons les següents  
Clàusules:  
Primera. La Conselleria d'Administració Pública, a través de l'Institut Valencià d'Administració Pública (IVAP), elaborarà anualment un pla de formació adreçat al personal al servei de l'administració local.  
Segona. La Diputació Provincial de Castelló podrà aprovar el seu pla de formació obert al personal al servei d'altres administracions públiques, el qual podrà integrar-se en el Pla de Formació de l'IVAP. En aquest cas, els cursos integrats en el pla esmentat es consideraran validats de manera automàtica en complir amb aquesta formalitat.  
A tal efecte, la diputació haurà de trametre a la Direcció General de l'IVAP la previsió de proposta formativa abans de l'1 de desembre, per a la seua publicació en el Diari Oficial de la Generalitat Valenciana, dins el Pla Anual de Formació per a l'Administració Local.  
Tercera. Els cursos de la diputació, adreçats exclusivament als seus funcionaris, també podran incloure's en el pla previst en la clàusula segona, o es podrà proposar la validació singular d'aquests.  
En la resta dels supòsits només es podran homologar els cursos no inclosos en l'Oferta del Pla de Formació de l'IVAP.  
Quarta. Per a la gestió del pla previst en les clàusules primera i segona, l'IVAP i la Diputació de Castelló posen a disposició de les activitats les seues instal·lacions, personal i servei de documentació, publicacions, reprografia, biblioteca i traducció, i contribuiran al finançament d'aquestes.  
Cinquena. L'IVAP podrà encomanar a la diputació l'execució d'activitats formatives adreçades al personal al servei de les administracions públiques, per a la qual cosa subscriuran acords particulars.  
Sisena. S'estableix el principi general de sosteniment, a parts iguals, dels cursos, seminaris, jornades, publicacions, investigacions i estudis, que siguen organitzats i realitzats conjuntament. En la resta dels casos, les despeses que es deriven del desplegament d'aquestes activitats seran per compte de l'entitat en l'interès de la qual es realitzen, independentment de la possible col·laboració i/o finançament per l'altra part.  
Setena. Aquest conveni entrarà en vigor l'endemà de la seua firma i la seua durada serà indefinida, llevat del cas de denúncia expressa de qualsevol de les parts.  
Vuitena. No obstant la denúncia o la fi de la vigència del conveni, ambdues parts es comprometen a garantir el compliment i la financiació, en la forma programada, de les activitats que s'hagen iniciat i no conclòs en el moment de l'extinció del conveni.  
Novena. Queda sense efecte el conveni entre la conselleria i la Diputació Provincial de Castelló, subscrit el 23 d'abril de 1992.  
En aquestes condicions queda formalitzat aquest conveni de col·laboració i, amb la lectura prèvia d'aquest, signen per duplicat exemplar, en el lloc i data indicats.  
El conseller d'Administració Pública: Luis Berenguer Fuster. El president de la Diputació de Castelló: Francisco Solsona Garbí.